Ole M. Nielsen (KRF), 2002-04-11:
Først til indledning nogle lidt mere filosofiske betragtninger.
Det var noget, den socialdemokratiske ordfører forledte mig til at tænke på med sine bemærkninger om, at vi har for svag en konkurrencesituation i Danmark: Det betyder f.eks. 30 pct. højere priser på nogle varer og 15.000 kr. mindre til forbrug eller mere i udgift pr. familie.
Det er, synes jeg nok, en vinkel, man kan se lidt forskelligt på.
Den for høje omkostning eller den for høje avance forsvinder jo ikke bare ud i den blå luft, den kommer også nogle til gode.
Hvis butikshandelen i Danmark har for høje omkostninger, er det måske, fordi de har flere mennesker ansat, og det vil sige, at nogle af de 15.000 kr., som en familie har i for stor udgift, altså holder nogle mennesker i arbejde i Danmark.
Det er jo ikke penge, der bare bliver væk, de holder trods alt gang i systemet på en eller anden måde. Så det er ikke kun negativt.
De højere priser kan jo også skyldes, at vi stiller strengere krav både til produktionsleddet, til butikshandelen, til kontrol, til kvalitet osv.
Det kan måske også skyldes, at vi har en butiksstruktur
i Danmark, som vi godt kan lide.
Det er noget af det, vi snakker om i øjeblikket i forbindelse med planloven, hvor den liberale regering vil åbne op for, at vi kan få flere store butikscentre og storcentre osv.
Det er nok muligt, at det kan give lavere priser, men det fjerner til gengæld en butiksstruktur, som vi faktisk godt kan lide.
Det er også morsomt at betragte, at selv om varerne er betydelig billigere i Sverige end i Danmark - det påstår man i hvert fald at de er - så er det ikke danskere, der kører til Sverige og handler, det er omvendt svenskerne, der kommer til København og handler, fordi de kan se, at vi har et spændende vareudbud og nogle spændende butikker osv.
Så det er altså et tema med variationer.
Det var den afdeling.
Det betyder ikke, at jeg forsvarer karteller og prisaftaler osv.
Det vil vi absolut gøre noget ved.
Men der findes jo også prisaftaler, som er fornuftige, for der kan også eksistere ødelæggende konkurrence, som på længere sigt faktisk begrænser konkurrencen, idet de store og stærke på markedet udkonkurrerer alle de små og bliver alene på markedet.
Så er det helt sikkert, at priserne stiger, så prisaftaler kan på lidt længere sigt beskytte forbrugerne mod en usund konkurrence.
På trods af de indledende bemærkninger vil jeg sige, at vi fuldt ud kan tilslutte os den skærpede indsats her og de tiltag, der lægges op til i lovforslaget her, også de højere bøder.
Vi synes, ligesom tidligere ordførere også har været inde på, at vi skulle tage skridtet fuldt ud og også indføre frihedsstraf på det område her.
Vi har jo frihedsstraf på andre områder inden for økonomisk kriminalitet, og at indgå karteldannelser i den størrelsesorden, som vi har haft eksempler på også i lille Danmark, er økonomisk kriminalitet af allerhøjeste karat, og det skal helt sikkert straffes.
Det skal ikke være sådan, at når man er blevet fyret fra en virksomhed, fordi bestyrelsen fralægger sig ansvaret for at have lavet kartelaftaler, så kan man blive ansat i en anden virksomhed og få en høj løn, fordi det faktisk viser sig, at man er god til at håndtere de ting.
Det er skidt for moralen i lille Danmark, vil jeg sige.
Så vi mener egentlig, at vi burde tage skridtet fuldt ud dér.
Så skriver man også i bemærkningerne, og som vi før var inde på, at det er skidt for konkurrencen og for forbrugerne, at de skal give for meget for varerne, men det er også skidt for erhvervsudviklingen, fordi der er nogle, der bliver holdt ude af branchen.
Dermed kan karteldannelser, ud over at det kan sikre de spillere, der er på markedet, højere priser,
også være med til at forstene markedet, for at sige det sådan, for der sker ikke nogen fornyelse, fordi man holder nye virksomheder uden for markedet. Der er jo også rigtig negativt i forhold til udviklingen og konkurrencen inden for erhvervslivet i Danmark.
Så der er mange aspekter i denne her sag.
Jeg synes ikke, det er helt så forenklet, som den socialdemokratiske ordfører og andre på den side af den politiske fløj mener.
Det betyder, som det vist også tydeligt kan høres, ikke at jeg forsvarer karteldannelse, men jeg mener ikke, situationen i Danmark er helt så elendig, som den er blevet gjort til af den politiske venstrefløj.